SKRIFTLIG FORESPØRGSEL P-2420/00

af Jeffrey Titford (EDD) til Rådet

(11. juli 2000)

Om: Europol og en EU-politistyrke

Rådet bedes besvare følgende spørgsmål:

1. Hvor mange politiofficerer er der for øjeblikket ansat ved Europol?

2. Hvor mange af disse politiofficerer er britiske statsborgere?

3. Hvor meget tjener:

a) lederen af Europol

b) medarbejderne om året?

4. Hvor stort et støttepersonale har Europol (dvs. ikke-politiofficerer)?

5. Hvilke beføjelser har Europol-officererne?

6. I hvilket omfang har de immunitet mod strafforfølgelse?

7. Kan Europol-officerer myrde mennesker under tjeneste og derefter have immunitet mod efterfølgende strafforfølgelse?

8. Hvor mange politiofficerer og støttemedarbejdere skal EU's planlagte politiberedskabsenhed omfatte?

9. Hvad er formålet med beredskabsstyrken?

10. Vil den nye EU-politistyrke være bemyndiget til at gribe ind inden for EU?

11. Hvem rapporterer lederen af denne nye EU-politistyrke til?

12. Hvilken kontrol har den britiske regering med indsættelsen af denne politistyrke?

Svar

(30. november 2000)

Rådet gerne give følgende svar på de spørgsmål, som det ærede medlem af Europa-Parlamentet har stillet:

a) Det bør indledningsvis understreges, at Europol ikke har nogen operative beføjelser. I henhold til Europol-konventionens artikel 3 er Europols opgaver klart begrænset til at bistå medlemsstaterne ved at videregive efterretninger og yde teknisk støtte. Europol og Europols ansatte har derfor ikke beføjelse til at iværksætte operative aktioner i medlemsstaterne (som f.eks. arrestationer af mistænkte).

Generelt kan Europols væsentligste opgave beskrives således: Europol modtager oplysninger via de nationale enheder, som medlemsstaterne har oprettet, og analyserer disse. Analyseresultaterne fremsendes til medlemsstaterne. Europol har ikke beføjelse til at iværksætte operative aktioner i forbindelse med indsamling af oplysninger, og kan heller ikke iværksætte operative aktioner på grundlag af de oplysninger, som videregives til Europol.

b) Som svar på spørgsmål 1, 2 og 4, vil Rådet på baggrund af ovenstående beskrivelse af Europols opgaver gerne understrege over for det ærede parlamentsmedlem, at Europols ansatte ikke er politiembedsmænd. Alle Europols ansatte varetager en støttefunktion i forhold til medlemsstaternes politimyndigheder. Det samlede antal ansatte ved Europol vil i 2001 være på 230. Af bestemmelserne i Europol-konventionens artikel 30 fremgår det klart, at alle ansatte ved Europol i udøvelsen af deres virksomhed skal lade sig lede af Europols målsætning og opgaver og ikke må søge eller modtage instruktioner fra nogen regering, myndighed eller organisation eller fra nogen person, der ikke er tilknyttet Europol.

c) Som svar på spørgsmål 5, 6 og 7 henviser Rådet det ærede parlamentsmedlem til ovenstående bemærkninger under litra a). Det skal tilføjes, at enhver handling udøvet af en af Europols ansatte uden for Europols kompetenceområde ikke er omfattet af protokollen om privilegier og immuniteter for Europol, medlemmerne af Europols organer samt Europols vicedirektører og personale(1).

d) Som svar på spørgsmål 3 skal Rådet oplyse over for det ærede parlamentsmedlem, at personalevedtægten, der gælder for alle Europols ansatte (herunder direktøren) er offentliggjort(2).

e) Som svar på spørgsmål 8, 9, 10, 11 og 12 gør Rådet det ærede parlamentsmedlem opmærksom på, at Det Europæiske Råd på mødet den 19.-20. juni 2000 i Santa Maria da Feira gav udtryk for tilfredshed med fastsættelsen af prioriterede områder for målsætninger inden for de civile aspekter af krisestyring samt specifikke mål for civil politikapacitet i forbindelse med EU's potentielle virke udadtil som led i den fælles europæiske sikkerheds- og forsvarspolitik. Således

har medlemsstaterne, der samarbejder på frivillig basis, forpligtet sig til senest i 2003 at kunne stille op til 5 000 politifolk til rådighed for internationale missioner inden for spektret af konfliktforebyggelses- og krisestyringsoperationer. Medlemsstaterne har også forpligtet sig til at kunne udvælge og udsende op til 1 000 politifolk inden for 30 dage. Det forhold, at medlemsstaternes politistyrker deltager i EU's krisestyringsoperationer, må ikke i den nuværende situation sammenblandes med det af Kommissionen forelagte forslag om en hurtig reaktionsfacilitet, som er ved at blive behandlet i Rådet. Det Europæiske Råd opfordrede det franske formandskab til, sammen med generalsekretæren/den højtstående repræsentant at videreføre arbejdet på dette område inden for Rådet (almindelige anliggender) og til at forelægge en samlet rapport fra formandskabet til Det Europæiske Råd i Nice i december 2000 med oplysninger om udviklingen og gennemførelsen af EU's kapacitet inden for civile aspekter af krisestyring.

(1) EFT C 221 af 19.7.1997, s. 1.

(2) EFT C 26 af 30.1.1999, s. 23.